SKRIFTLIG FORESPØRGSEL E-3452/02

af Carlos Bautista Ojeda (Verts/ALE) til Kommissionen

(6. december 2002)

Om: GIS for den autonome region Andalusien

I henhold til fællesskabsbestemmelserne er kontrolordningen for støtte til produktion af olivenolie baseret på et geografisk informationssystem (GIS). Denne ordning finder først anvendelse på oliventræer registreret i et godkendt geografisk informationssystem fra den 1. november 2003. Den 14. oktober 2002 forelagde de spanske myndigheder Kommissionen det geografiske informationssystem for Andalusien med henblik på godkendelse. Dette dokument er fremsendt til behandling i den andalusiske lokalregering, der har modtaget en strøm af klager over uoverensstemmelser i forhold til oplysningerne forelagt af det spanske landbrugsministerium. Det anslås, at ca. 30 000 olivenavlere til dato har klaget over sådanne uoverensstemmelser, og at andre 11 000 klager er blevet afvist, fordi de var indgivet for sent. Så længe der ikke er fundet en løsning på disse klager, kan der ikke udbetales forskud til avlerne for den kommende produktion.

Har Kommissionen kendskab til disse forhold? Mener den i bekræftende fald, at det vil være på sin plads at godkende et så omstridt GIS? Kan Kommissionen gøre rede for sine tjenestegrenes behandling af denne sag?

Bør det efter Kommissionens opfattelse henstilles til den spanske regering at udarbejde et nyt GIS, når der er fundet en løsning på de endnu ikke afsluttede sager?

Er Kommissionen klar over, at en godkendelse af det forelagte system i betragtning af de mange klager vil indebære, at et stort antal oliventræer i Andalusien ikke vil blive omfattet af denne registrering, og at dette vil føre til, at der vil blive produceret olivenolie uden om det officielle system, hvilket vil kunne medføre en omgåelse af de relevante EU-bestemmelser og dermed indebære en risiko for forbrugerne?

Svar afgivet på Kommissionens vegne af Franz Fischler

(21. januar 2003)

Kravene i forbindelse med det geografiske informationssystem (GIS) for oliven er beskrevet i Kommissionens forordning (EF) nr. 2366/1998(1). I denne forordning er de beskrevne kriterier bestemmende for, hvornår GIS kan betragtes som fuldstændigt. Når en medlemsstat mener, at kriterierne er opfyldt, underretter den Kommissionen. Ifølge forordningen skal den udarbejde en endelig rapport og sende den til Kommissionen.

De spanske myndigheder har sendt Kommissionen en meddelelse, men har endnu ikke forelagt en endelig rapport som krævet i forordningen. Uden en sådan rapport kan Kommissionen ikke betragte GIS for den selvstyrende region Andalusien som afsluttet.

De data, der registreres i GIS, kan afsløre uoverensstemmelser med oplysningerne fra producenterne. Det er et led i en normal procedure, at disse forskelle opklares ved kontroller. Procentdelen af uopklarede tilfælde må dog falde til et acceptabelt niveau som fastlagt i forordningen.

Producenterne er blevet grundigt orienteret om disse kontroller af producentsammenslutningerne og Andalusiens regering. De startede i juli 2001, og fristen for indsigelser blev flere gange forlænget for at give producenterne mulighed for at korrigere deres data.

Efterhånden som disse kontroller af udestående tilfælde skrider frem, vil GIS blive ajourført med de konsoliderede oplysninger. Det vil derfor ikke være nødvendigt at opstille et nyt GIS.

Kommissionen har til hensigt at påbegynde evalueringen af GIS i Andalusien, så snart den endelige rapport indgår. Først da vil den kunne få et indtryk af den generelle kvalitet og fuldstændighed af GIS.

Kommissionen mener ikke, at de problemer, det ærede medlem nævner, er af en sådan art, at de medfører en kvalitetsforringelse af produktet, et aspekt, som Kommissionen naturligvis tillægger særlig betydning.

(1) Kommissionens forordning (EF) nr. 2366/98 af 30. oktober 1998 om gennemførelsesbestemmelser for ordningen for produktionsstøtte for olivenolie i produktionsårene 1998/99 til 2000/01, EFT L 293 af 31.10.1998.